**Justiits- ja Digiministeerium**  
info@justdigi.ee  
Suur-Ameerika 1

10122 Tallinn

Teie: 22.12.2025 nr 8-1/10256-1

Meie: 16.01.2026 nr 1-19/42  
  
Lugupeetud minister Liisa-Ly Pakosta

**Arvamus autoriõiguse seaduse muutmise seaduse (isiklikud õigused) eelnõu (754 SE) kohta**

Eesti Rahvusraamatukogu tänab võimaluse eest esitada ettepanekuid eelnõu kohta. Olles seaduseelnõu ja selle seletuskirjaga tutvunud, saame märkida järgmist.

1. Eesti Rahvusraamatukogu toetab autoriõiguse seaduse muutmise seaduse (isiklikud õigused) eelnõu eesmärki korrastada autori isiklike ja varaliste õiguste katalooge ning vähendada nendevahelist kattuvust. Kavandatavad muudatused aitavad suurendada õigusselgust ja -kindlust nii autorite kui ka teoste kasutajate jaoks ning lihtsustavad õiguste teostamist praktikas.

2. Lisanduva AutÕS § 11 lg 5-ga seoses leiab Eesti Rahvusraamatukogu, et autori isiklike õiguste „*piiratud ulatuses teostamine“*  vajab täpsemat selgitust, et vältida edaspidiseid tõlgendusvaidlusi.

*AutÕS § 11 lg 5: „Autor võib selgesõnalise kirjalikku taasesitamist võimaldavas vormis tahteavaldusega anda teisele isikule nõusoleku teostada autori isiklikke õigusi piiratud ulatuses. Nõusolekut ei saa tagasi võtta, kui tahteavaldusest ei tulene teisiti.“.*

Seletuskirjas on viidatud, et isiklike õiguste piiramine rajaneb põhimõttel, mille kohaselt saab autor anda nõusoleku üksnes konkreetsete tegude jaoks ning et isiklike õiguste põhiosa jääb igal juhul autorile. Eesti Rahvusraamatukogu hinnangul vajab see põhimõte selgemat avamist ja täpsustamist, millised isiklikud õigused kuuluvad sellesse võõrandamatusse põhiossa ja milliste konkreetsete tegude osas saab autor anda nõusoleku.

3. Eesti Rahvusraamatukogu peab vajalikuks, et eelnõu sisaldaks selgeid rakendussätteid autorite isiklike õiguste regulatsiooni kohaldamise kohta varem sõlmitud lepingutele (nt hankelepingud) ja kokkulepetele. Üleminekunormide täpsustamine on oluline õiguskindluse ja -selguse tagamiseks nii autoritele kui ka teoste kasutajatele, sealhulgas avaliku sektori asutustele.

Lugupidamisega  
  
Martin Öövel  
Eesti Rahvusraamatukogu peadirektor  
  
/allkirjastatud digitaalselt/